钦定古今图书集成/明伦汇编/交谊典/第063卷 > 宋册府元龟 > 《与夏县崔少府书》前人
## 钦定古今图书集成/明伦汇编/交谊典/第063卷 > 宋册府元龟 > 《与夏县崔少府书》前人

安成足下：伏闻高义之日久矣，缅维徽范，虔想德音，
山川契阔，风月劳心，何尝不煎九回，苦百虑，向清风
而披襟，仰高门而企躅。然执事者，庸讵知哉？盖理或
合符，虽违必契；物有汇感，虽远必臻。龙虎郁风云，鱼
龙归林壑。同声相应，孔父《精微》之书；同翼共飞，马生
通博之史。仆窃不逊，仰希古人，以为天下襟期，四海
兄弟款平生于千载，感义气于一言。或乖胶漆，不能
同其异；苟合楚越，无以异其同。万里比邻，宁须群聚
而会；百年叶契，何必偃伏而游。昔者锺君西入，邀蒋
生为臭味；延陵北游，款国侨为旧识。斯并未言而信，
不介而亲，芬若椒兰，宛同琴瑟。何者？诚相期之有素
也。若下官者，落拓无系，支离少合。向尝效一艺于友
朋，关一奇于卿相，形沦散冗，名弃草泽，通人未曾接
赏，谈士不以挂言。行为诮累，动成嗤鄙。然敢献区区
之心者，徒以萤烛之光，不逮日月，而禀照之理同；涓
滴之水，无觊江河，而体润之原一也。故辄布之于左
右，以为魏蜀两俊，可复生于今；吴郑两贤，不独美于
古。此褊心所度，足下岂有意耶？且仆智不效于一官，
谋不周于千虑，德惭季路，诉甚伯寮，畏此简书，就兹
文墨。首路之日，驰情下风，不为燕雀联翮，鸿鹄已远。
形留神往，室迩人遐，孤此宿心，延伫何极！然喜遇贤
季，得抒幽襟，直置心许，居然目击。窃以通家自任，更
将睹奥为欢，聊下拂尘之榻，便登勒铭之座。芝兰在
室，久久逾芳，花萼连枝，韡韡交映。徒观其室居闲旷，
庭草芜没，高窗纳凉，密树栖烟，筵有壑中之琴，案多
濠上之帙，怀情落落，无事草元，虚馆阴阴，自然纯白。
此傲吏之遗赏，高人之远致也。加复披玩华藻，终朝
忘倦，珠明玉润，云蔚霞舒，符彩相烛，稀声间起，雕逾
绘素，采夺华虫之饰，韵动旋宫，响入飞龙之奏。三月
忘味，畴足为多？一夕投笔，于是乎在。想望光景，若睹
清颜。下官才不逮人，学非通敏，徒以闻长者之馀论，
沗好事之末流。有时感激，斐然牵课，但短绠之才，嗟
于不及；挈瓶之智，患在屡空。顷者关塞羇游，风尘旅
泊，抒情歌事，略有短篇。未足追踵词人，亦以言其所
志。窃不自外，思简知音。所冀南郢之声，时参委巷；东
里之润，或被庸章。则“驽骀获荐于九方，腹背可俦于
六翮矣。仍恐豚肩祷薄，未足享盈车之报；犗饵非香，
不能致吞舟之获耳。”仆事已清白，寻就西辕。仰承背
夏涉秋，方期戾止。契阔不会，我劳如何？勉敬风猷，时
敦景行。李某谘。